Document ID: 32014R1047

KOMISIJOS DELEGUOTASIS REGLAMENTAS (ES) Nr. 1047/2014
2014 m. liepos 29 d.
kuriuo Europos Parlamento ir Tarybos reglamentas (ES) Nr. 1308/2013 papildomas nuostatomis dėl nacionalinių arba regioninių strategijų, kurias valstybės narės turi rengti pagal pieno vartojimo mokyklose programą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 27 straipsnio 1 dalies b punktą,
kadangi:
(1)
Reglamento (ES) Nr. 1308/2013 26 straipsnio 2 dalyje nustatyta, kad nuo 2015 m. rugpjūčio 1 d. pieno vartojimo mokyklose programoje pageidaujančios dalyvauti valstybės narės nacionaliniu arba regioniniu lygmeniu turi būti parengusios išankstinę programos įgyvendinimo strategiją;
(2)
Reglamento (ES) Nr. 1308/2013 26 straipsnio 3 dalyje reikalaujama, kad rengdamos strategijas valstybės narės sudarytų pieno ir pieno produktų, kurie tenkina atitinkamų jų programų reikalavimus, sąrašą. Siekiant užtikrinti, kad pieno vartojimo mokyklose programa būtų veiksmingesnė, į valstybės narės strategiją taip pat turėtų būti įtrauktos kitos svarbios sudedamosios dalys, t. y. vaikų amžiaus grupės ir paskirstymo dažnumas, preliminarios išlaidos pagal programą (įskaitant informaciją apie tai, ar bus atliekami nacionaliniai mokėjimai) ir programos veiksmingumo vertinimo priemonės;
(3)
jei valstybė narė, vadovaudamasi Reglamento (ES) Nr. 1308/2013 26 straipsnio 2 dalimi, ketina numatyti papildomas priemones, tas priemones ji taip pat turėtų apibūdinti savo strategijoje;
(4)
reikėtų numatyti nuostatas dėl nacionalinių arba regioninių strategijų, kurias valstybės narės turi rengti pagal pieno vartojimo mokyklose programą. Šios nuostatos turėtų būti taikomos nuo 2015 m.,
PRIĖMĖ ŠĮ REGLAMENTĄ:
1 straipsnis
Strategija
1. Pieno vartojimo mokyklose programos įgyvendinimo strategija, kurią valstybės narės turi parengti, kaip nurodyta Reglamento (ES) Nr. 1308/2013 26 straipsnio 2 dalyje, Komisijai pateikiama iki kiekvienų metų liepos 1 d.
2. Į strategiją turi būti įtrauktos bent šios sudedamosios dalys:
a)
administracinis pieno vartojimo mokyklose programos valdymo lygmuo;
b)
pagal programą atrinktų pieno ir pieno produktų su nurodytais KN kodais sąrašas ir tiektinų produktų atrankos proceso paaiškinimas;
c)
produktų tiekimo pagal programą tvarka, įskaitant paskirstymo dažnumą ir laiką bei pagalbos gavėjus, kuriems taikoma programa;
d)
preliminarios išlaidos pagal programą, įskaitant informaciją apie tai, ar nacionalinis mokėjimas bus atliekamas pagal Reglamento (ES) Nr. 1308/2013 217 straipsnį, nurodant tokio mokėjimo finansavimo priemones;
e)
taikomos programos veiksmingumo vertinimo priemonės.
3. Jeigu valstybės narės, vadovaudamosi Reglamento (ES) Nr. 1308/2013 26 straipsnio 2 dalimi, nusprendžia taikyti su pieno vartojimo mokyklose programa susijusias papildomas priemones, savo strategijoje jos apibūdina tokias priemones, taip pat priemonių tikslus bei tikėtiną naudą ir kaip jos bus finansuojamos.
2 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2015 m.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. liepos 29 d.

Labels: 17
5
3
12
18